CELEX: 32019R0651
Language: hu
Date: 2019-04-24 00:00:00
Title: A Bizottság (EU) 2019/651 rendelete (2019. április 24.) egy élelmiszerekkel kapcsolatos, a gyermekek fejlődését és egészségét érintő, egészségre vonatkozó állítás engedélyezésének elutasításáról (EGT-vonatkozású szöveg.)

25.4.2019   
               
               
                  HU
               
               
                  Az Európai Unió Hivatalos Lapja
               
               
                  L 110/23
               
            
         A BIZOTTSÁG (EU) 2019/651 RENDELETE
         (2019. április 24.)
         egy élelmiszerekkel kapcsolatos, a gyermekek fejlődését és egészségét érintő, egészségre vonatkozó állítás engedélyezésének elutasításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 17. cikke (3) bekezdésére,
         mivel:
         
                     (1)
                  
                  
                     Az 1924/2006/EK rendelet értelmében az élelmiszerekkel kapcsolatos, egészségre vonatkozó állítások alkalmazása csak akkor megengedett, ha azokat a Bizottság az említett rendeletnek megfelelően engedélyezte, és ha azok szerepelnek az engedélyezett állítások listáján.
                  
               
                     (2)
                  
                  
                     Az 1924/2006/EK rendelet előírja továbbá, hogy az élelmiszer-vállalkozók az adott tagállam illetékes nemzeti hatóságához nyújthatják be az egészségre vonatkozó állítások engedélyezése iránti kérelmeiket. Az illetékes nemzeti hatóságnak az érvényes kérelmeket továbbítania kell az Európai Élelmiszerbiztonsági Hatósághoz (EFSA, a továbbiakban: Hatóság).
                  
               
                     (3)
                  
                  
                     A kérelmek kézhezvételét követően a hatóságnak arról haladéktalanul tájékoztatnia kell a többi tagállamot és a Bizottságot, és véleményt kell nyilvánítania az egészségre vonatkozó állításról.
                  
               
                     (4)
                  
                  
                     A Bizottság az egészségre vonatkozó állítások engedélyezéséről a Hatóság által megfogalmazott vélemény figyelembevételével határoz.
                  
               
                     (5)
                  
                  
                     A H.J. Heinz Supply Chain Europe B.V. által az 1924/2006/EK rendelet 14. cikke (1) bekezdésének b) pontja értelmében benyújtott kérelem alapján a Hatóságnak véleményt kellett nyilvánítania egy, a „Nutrimune®”-nal és a gyomor-bél rendszerben, valamint a felső légutakban lévő kórokozókkal szembeni immunvédelemmel kapcsolatos, egészségre vonatkozó állításról (EFSA-Q-2016-00008. sz. kérdés (2)). A kérelmező a következőképpen megfogalmazott állítást javasolta: „A „Nutrimune®” támogatja a kisgyermekek gyomor-bél rendszerének, valamint felső légútjának immunvédelmét”.
                  
               
                     (6)
                  
                  
                     A Bizottság és a tagállamok 2017. január 30-án megkapták a Hatóság tudományos szakvéleményét, melynek következtetése szerint a rendelkezésre bocsátott adatok alapján a tudományos bizonyítékok nem elegendőek a „Nutrimune®” (a Lactobacillus paracasei CBA L74-gyel erjesztett, pasztőrözött sovány tehéntej) fogyasztása és a gyomor-bél rendszerben, valamint a felső légutakban lévő kórokozókkal szembeni immunvédelem közötti ok-okozati összefüggés megállapításához. Ennek megfelelően az állítás engedélyezése nem helyénvaló, mivel az állítás nem felel meg az 1924/2006/EK rendeletben meghatározott követelményeknek.
                  
               
                     (7)
                  
                  
                     Az 1924/2006/EK rendelet 16. cikkének (6) bekezdése alapján a kérelmező Bizottság számára benyújtott észrevételeit figyelembe vették e rendelet intézkedéseinek megállapításakor.
                  
               
                     (8)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az e rendelet mellékletében foglalt, egészségre vonatkozó állítás nem vehető fel az 1924/2006/EK rendelet 14. cikkének (1) bekezdésében említett engedélyezett állítások uniós listájára.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. április 24-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 404., 2006.12.30., 9. o.
         
         
            (2)  EFSA Journal 2017;15(1):4679.
      
      
         
            MELLÉKLET
            
               Elutasított, egészségre vonatkozó állítás
            
            
                        Kérelem – Az 1924/2006/EK rendelet vonatkozó rendelkezései
                     
                     
                        Tápanyag, anyag, élelmiszer vagy élelmiszercsoport
                     
                     
                        Állítás
                     
                     
                        Az EFSA véleményének hivatkozási száma
                     
                  
                        A 14. cikk (1) bekezdésének b) pontja szerinti, a gyermekek fejlődésével és egészségével kapcsolatos, egészségre vonatkozó állítás
                     
                     
                        „Nutrimune®” (Lactobacillus paracasei CBA L74-gyel erjesztett pasztőrözött sovány tehéntej)
                     
                     
                        A „Nutrimune®” támogatja a kisgyermekek gyomor-bél rendszerének, valamint felső légútjának immunvédelmét
                     
                     
                        Q-2016-00008